Í vikunni var undirritaður samstarfssamningur milli Rf og Hólaskóla á sviði rannsókna og kennslu í fiskeldi og tengdum greinum . Samningnum er ætlað að mæta vaxandi þörf fyrir menntun á háskólastigi á þessu sviði Háskólinn að Hólum í Hjaltadal hefur verið í forystu hvað varðar rannsóknir og kennslu á þessu svið hér á landi , t.d. býður skólinn nú upp á bæði starfstengt grunnnám sem og BS-nám í fiskeldi . Stefnt er að því að efla háskólakennslu og rannsóknir á þessu sviði enn frekar , m.a. með aukinni áherslu á eldi sjávarlífvera . Rf hefur um áratuga skeið stundað rannsóknir á nýtingu sjávarfangs hér á landi og á stofnuninni er því að finna mikla reynslu af því hvernig best er að auka verðmæti , gæði og öryggi sjávarfangs . Rf er nú þegar í víðtæku samstarfi við aðra háskóla , bæði á Íslandi og erlendis og sérfræðingar Rf eru þátttakendur í fjölda alþjóðlegra verkefna . Samstarfssamningurinn kveður einkum á um að kennarar og nemendur Hólaskóla munu vinna að rannsóknar - og þróunarverkefnum með sérfræðingum Rf og að Rf muni koma að kennslu við skólann , einkum hvað varðar leiðsögn við nemenda - og rannsóknarverkefni . Mikilvægur þáttur í samstarfinu felst í að ráðinn verður sameiginlegur starfsmaður sem vinna mun að rannsóknum á vegum beggja aðila samningsins .